จีนจ่อประกาศลดภาษีครั้งใหญ่กระตุ้นเศรษฐกิจฟื้นตัว
จีนเตรียมปรับลดภาษีครั้งใหญ่ หวังกระตุ้นเศรษฐกิจฟื้นตัว
15 ม.ค. 2562

เจ้าหน้าที่ระดับสูงของจีน เปิดเผยว่า จีนเตรียมปรับลดภาษีครั้งใหญ่ เพื่อช่วยหนุนเศรษฐกิจที่ส่งสัญญาณชะลอตัวลงในขณะนี้ โดยแถลงการณ์จากรัฐบาลจีนระบุว่า ทางการจีนจะเดินหน้าปรับลดภาษี โดยเฉพาะอย่างยิ่งในกลุ่มธุรกิจขนาดเล็กและภาคการผลิต รวมถึงออกมาตรการที่เอื้อประโยชน์ต่อภาคธุรกิจในปี 2562 เพื่อสร้างเสถียรภาพทางเศรษฐกิจ
ขณะเดียวกัน จีนจะหลีกเลี่ยงการอัดฉีดสภาพคล่องที่สูงเกินไป และจะพยายามรักษาอัตราส่วนโครงสร้างทางการเงินให้มีเสถียรภาพ โดยธนาคารกลางจีนจะพยายามปรับปรุงการเปลี่ยนผ่านทางด้านนโยบาย และลดต้นทุนทางการเงิน
ทั้งนี้ นายซู เฮอซิน รองผู้ว่าธนาคารกลางจีน (PBOC) กล่าวว่า การที่จีนใช้นโยบายการเงินอย่างรอบคอบนั้น ไม่ได้หมายความว่าธนาคารกลางจะไม่สามารถปรับเปลี่ยนนโยบายการเงินได้ พร้อมกล่าวว่า นโยบายการเงินของจีนจะให้การสนับสนุนเศรษฐกิจอย่างเพียงพอและเหมาะสม
 